Id-Direttiva tal-Kummissjoni 96/12/KE
tat-8 ta’ Marzu 1996
li temenda d-Direttiva tal-Kunsill 91/414/KEE dwar it-tqegħid fuq is-suq ta’ prodotti għall-protezzjoni tal-pjanti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fuq is-suq ta’ prodotti għall-protezzjoni tal-pjanti [1], kif emendata l-aħħar permezz tad-Direttiva tal-Kummissjoni 95/36/KE [2], u b’mod partikolari l-Artikolu 18 (2) tagħha,
Billi l-Annessi II u III tad-Direttiva 91/414/KEE stabbilixxew ir-rekwiżiti sabiex id-dossier ikun preżentat mill-applikanti rispettivament għall-inklużjoni ta’ sustanza attiva fl-Anness I ta’ dik id-Direttiva u għall-awtorizzazzjoni ta’ prodott għall-protezzjoni tal-pjanti;
Billi huwa meħtieġ li jiġi indikat, fl-Annessi II u III għad-Direttiva 91/414/KEE, lill-applikanti, b’mod preċiż kemm jista’ jkun, kull dettall dwar l-informazzjoni mitluba, bħal per eżempju ċ-ċirkustanzi, il-kondizzjonijiet u l-protokolli tekniċi li taħthom ċerta data għandha tiġi ġenerata; billi dawn id-disposizzjonijiet għandhom jiġu introdotti sabiex l-applikanti jkunu jistgħu jużawhom fil-preparazzjoni tal-files tagħhom;
Billi issa huwa possibbli li tiġi introdotta aktar preċiżjoni fir-rigward tar-rekwiżiti tad-data dwar l-istudji ekotossikoloġiċi fuq is-sustanza msemmija fil-Parti A, punt 8, ta’ l-Anness II għad-Direttiva 91/414/KEE;
Billi issa huwa wkoll possibbli li tiġi introdotta aktar preċiżjoni fir-rigward tar-rekwiżiti tad-data dwar l-istudji ekotossikoloġiċi fuq il-prodott li jipproteġi l-pjanti msemmi fil-Parti A, punt 10, ta’ l-Anness III tad-Direttiva 91/414/KEE;
Billi l-miżuri stabbiliti f’din id-Direttiva huma skond l-opinjoni tal-Kumitat permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
Id-Direttiva 91/414/KEE hija emendata kif ġej:
1) Fil-Parti A ta’ l-Anness II, il-punt 8 ‘Studji Ekotossikoloġiċi fuq is-sustanza attiva’ huwa sostitwit permezz ta’ l-Anness I ta’ din id-Direttiva;
2) Fil-Parti A ta’ l-Anness III, il-punt 10 ‘Studji Ekotossikoloġiċi’ u 11 ‘Taqsira u evalwazzjoni tal-punti 9 u 10’ huma sostitwiti permezz ta’ l-Anness II ta’ din id-Direttiva
Artikolu 2
L-Istati Membri għandhom idaħħlu fis-seħħ il-liġijiet, regolamenti u disposizzjonijiet amministrattivi meħtieġa sabiex ikun hemm konformità ma’ din id-Direttiva sal-31 ta’ Marzu 1997. Huma għandhom jgħarrfu lill-Kummissjoni bihom minnufih.
Meta l-Istati Membri jadottaw dawn il-miżuri, dawn għandhom ikollhom referenza għal din id-Direttiva jew għandhom ikunu akkumpanjati minn referenza ta’ dan it-tip fil-ħin tal-pubblikazzjoni uffiċjali tagħhom. Il-proċedura għal referenza ta’ dan it-tip għandha tiġi adottata mill-Istati Membri.
Artikolu 3
Din id-Direttiva għandha tidħol fis-seħħ fl-1 ta’ April 1996.
Artikolu 4
Din id-Direttiva hija indirizzata lill-Istati Membri.
Magħmula fi Brussel, it-8 ta’ Marzu 1996.